Et piyadigathan iren ma Hodjos si Jesus tep naima-imag ton inges niwan na Sabbath a akow na pan-inana.
Nem kigwan Jesus cha si-kara i “Naiyan-obda na olay si Awak,
isonga mesepol a man-obdaak ngo na olay.”
Kagol a engowanan Jesus niwan,
sema iren naengibalnay na Hodjos,
karkaron piyan chen bonoen.
Tep nat chichal to bengat i dinteg maypangkep na pan-inana no Sabbath,
nem in-inges to ngoy angel tod Afo Chiyos a kigwan to i Aweto.
Sema Karebengan Na Anak Afo Chiyos
Et kigwan Jesus ired ma Hodjos i “Sejay a konen kod si-kayo,
podnon si-kak a Anak Afo Chiyos,
nagwariy mebedin a a-magen ko no si-kak bengat,
no diket naimag ko bengat iwa nasini-neng kon naimag Awak.
Tep angken nengoy a-magen Awak,
si-katho ngoy a-magen ko.
Tep si Awak,
ensemek toak a Anak to.
Isonga,
nainbiybiy tod si-kak i emiin a naimag to.
Et gwara ngo ira ma ibiybiy tod si-kak a mas kaskasdaaw iy say imag ko la.
Ipa-mag to ira man cha si-kak say agpayson masdaaw kayo.
Tep si Awak,
nainpanpawil toy iyangketiy,
et nain-i-kanan to ira na biyag,
et si-kak a Anak to,
inges niwan ngoy pesing ko tep i-kan koy biyag chiwa piyan kon i-kanan.
Si Awak,
nagwariy kowisen to,
no diket si-kak a Anak to,
in-i-kan toy karebengan kon mengowis na emiin a too.
Tep piyan ton chejawen chaak na emiin a toon inges toy nainpanchayaw chen Awak.
Sema nat naiyanchayaw cha si-kak,
nat nachijaw to ngos Awak a engito-no did si-kak.
“Sejay a konen kod si-kayo,
podnon angken siyen toon mengi-ngel na kowan kona et memati ngod engito-no did si-kak,
gwara did si-kathoy biyag a nagwariy pengingkaan to.
Nat mechosa tep nat iyaysi-jan med Afo Chiyos a singen etiy,
no diket iyay-i-kanan na biyag a nagwariy pengingkaan to.
Sejay a konen kod si-kayo,
podno ngon emiin a too,
singen etiy ira tep iyaysi-jan ired Afo Chiyos.
Nem manmomothok aliy timpo et niman men mimothok no sema iren toon singen etiy,
iki-ngelan chiy konen kon Anak Afo Chiyos,
et sema iren memati na iki-ngelan cha,
manbiyag ira.
Tep si Awak i naengi-kan na biyag.
Et inges nithan ngod si-kak a Anak to tep in-i-kan toy karebengan kon mengi-kan na biyag.
In-i-kan to pay i karebengan kon mengowis tep si-kak i Anak na Too.
Enchek kayo masdaaw niwa kigwan ko.
Tep onmothok aliy akow a emiin a iyangketiy,
iki-ngelan chiy esel ko,
et onbangon ired iyaybekaan cha.
Sema iren toon engamag na mapteng,
manpawil ira say may-i-kanan ira na biyag a nagwariy pengingkaan to.
Nem sema iren toon engamag na ngaaw,
manpawil ira say mekowis ira et mechosa ira na ingked ingka.
“Nagwariy mebedin a a-magen ko no si-kak bengat.
No naengowisak,
naimag ko bengat i kigwan Afo Chiyos cha si-kak.
Isonga,
kosto ma nainpasing kon mengowis tep sema naimag ko,
nat sema piyan ko,
no diket sema piyan Afo Chiyos a engito-no did si-kak.”
Sema Iren Naenistigo Maypangkep Jesus
Kigwan ngon Jesus i “No si-kak bengat i naenistigo maypangkep na angel ko,
mebedin emon konen jo i nat podnoy nakigwan ko.
Nem gwara ngos Awak a naenistigo maypangkep cha si-kak,
et amtak i podnoy nakigwan to.
“Gwara iriy into-no yod John a Naemonjag say salodsoren cha,
et kigwan toy podno maypangkep cha si-kak.
Nem nat mesepol koy toon menistigo maypangkep cha si-kak.
Kowan kona ira jay say patien joy kigwan John et say maysalakan kayo.
Tep si John,
may-arig chiwa dampen nasimilow tep sema toro-toro tho,
nasinilowan toy nemnem na too.
Et kaimdeng kayon engi-ngel na toro-toro tho na sankaatihan.
“Nem gwara pay i mengipaneknek i podno ma kowan kona,
et mas ebahed iy say sema kigwan John.
Sema iren naimag kon nainpa-mag Awak cha si-kak,
seman iriy mengipaneknek i into-no thoak alin Awak.
Et si Awak a engito-no did si-kak,
naenistigon mismo maypangkep cha si-kak.
Nem eg jo inki-ki-ngelan i esel to tan eg jo sini-si-neng i itsora tho.
Et amtak i eg jo inpaeket cha nemnem joy esel to tep eg kayo naematid si-kak a into-no tho di.
Naiyacha-achal joy esel Afo Chiyos tep kin jo i chiwan i pengedaan jo na biyag a nagwariy pengingkaan to.
Nem sema esel Afo Chiyos,
si-kathoy naenistigo maypangkep cha si-kak,
nem eg jo pay piyan a mematid si-kak say gwara did si-kayoy biyag a nagwariy pengingkaan to.
Nat chayaw na tooy kowan anafa.
Tep amtak i nagwariy semek jod Afo Chiyos.
Kimowanak alid jay a gwariy karebengan kon edafod Awak,
nem eg joak igwat.
Nem no onkowan alid jay i sa-kin toon nagwariy engi-kan na karebengan to,
naigwat jo.
Kas-anon memati kayod si-kak no say piyan jo ket,
chayaw a naedafod echom jo,
tan nat a-nafen joy chayaw a naedafod Afo Chiyos a sa-sa-kin Chiyos?
Enog i niyemnem i ibasolan tahejod Awak.
Nat si-kak i mengibasol cha si-kayo,
no diket si Moses a engi-kan cha si-kayo na dinteg a naniyamnama yo i si-kathoy chalan cha kaysalakanan jo.
No agpayson piyati yo komes Moses,
piyati yoak ngo koma tep sema insolat Moses ket,
maypangkep cha si-kak.
Nem no eg jo napiyatiy insolat Moses,
eg jo ngo patien i nakigwan ko.”